Iskupaikan ja lentoreitin perusteella sama salama osui sekä lentokoneeseen että rintamamiestaloon.

Kuulostaa uskomattomalta, mutta on ilmeisesti totta.

– Se on suurella todennäköisyydellä niin, sanoo Ilmatieteen laitoksen meteorologi Hannu Valta.

Kellonaikojen, iskupaikan ja lentoreitin perusteella sama kello 13.53 iskenyt salama osui sekä Norwegianin Lontoosta Helsinkiin lentäneeseen koneeseen että rintamamiestaloon Espoon Lippajärvellä.

­

Eikä siinä kaikki.

Rintamamiestalon pahasti polttaneen salaman laukaisi ilmeisesti sama Norwegianin Lontoon-lentokone.

– En tiedä onko tämä yleisesti maailmalla tiedossa, mutta me olemme havainneet näissä hyvin kylmien ilmamassojen ukkosissa, että lentokoneet laukaisevat niitä, Valta kertoo.

– Salama voi tulla maahan saakka tai iskee ainakin pilven sisällä.

Mikä on lentokonesalaman synnyn mekanismi, sitä ei varmuudella tiedetä. Vaihtoehtoja on kaksi.

– Se johtuu joko lentokoneen metallirungosta tai pakokaasujen jääkiteiksi tiivistyvästä vesihöyrystä, Valta sanoo.

Rintamamiestalon koko irtaimisto vaurioitui pahoin.­

Kylmän ilmamassan ukkoset ovat tyypillisesti hyvin laiskoja salamoimaan. Salamat jäävät yksittäisiksi.

Niinpä lauantaina iltapäivälläkin Etelä-Suomessa iski Ilmatieteen laitoksen salamalaskurin mukaan vain kolme maasalamaa.

– Jos kone ei olisi sattunut lentämään pilveen, ei ehkä olisi tullut salamaa, mutta kun se lensi, se laukaisi salaman, Valta pohtii.

Espoon Lippajärvellä oli asukkaiden mukaan alkanut juuri salaman iskun aikoihin voimakas raekuuro ja maa oli muuttunut hetkessä valkoiseksi.

Yllä olevassa kartassa on Ilmatieteen laitoksen automaattipalvelun salamaniskut lauantailta 23.4., sekä rintamamiestalon sijainti. Ilmatieteenlaitoksen mukaan maasalamia oli kolme.

MYÖS Norwegianin Barcelonasta tulleeseen koneeseen iski salama tai toisin sanoen se suurella todennäköisyydellä laukaisi itse salaman. Tämä tapahtui kello 12.59 Keravan Talman yllä, kun kone jo valmistautui laskuun.

Iltapäivän kolmas maasalama iski 13.59 Espoon Kiltakallioon. Alueella on metsää.

Vallan mukaan auringon säteily on Suomessa jo melko voimakasta ja vastaa elokuun 20. päivän tienoota.

– Ollaan kesäisessä säteilytilanteessa ja ilmakehä on instabiili pitkälle 5–6 kilometrin korkeudelle. Se on nostanut kuuropilviä ja on syntynyt samanlaisia ukkosia kuin kesäiset iltapäiväukkoset.

Norwegianin kone EI-FHA Barcelonasta sai osuman salamasta lähestyessään Helsinki-Vantaan lentoasemaa Keravan ilmatilassa. Oheinen kuva portilta on koneesta EI-FHM, joka lennätettiin Oulusta korvaavaksi koneeksi Barcelonan lennolle.­

Huhtikuun kylmillä ukkosilla ja kesäukkosilla on kuitenkin yksi iso ero. Kylmässä ilmamassassa pilven sisäinen jännite on pieni ja pilven pohja on lähellä huippua.

– Kesäukkosissa jännitteet ovat niin suuria, että ne purkautuvat muutenkin, mutta kylmässä ilmamassassa jännite ei kasva riittävän suureksi, Valta selittää.

– Kun lentokone purkaa jännitteen, sähkö johtuu paremmin.

– Tarvitaan siis ulkoinen tekijä.

Korjaus 24.4. klo 19.48: Jutun kuvatekstissä kerrottiin aiemmin Norwegianin lentäneen Helsingistä Barcelonaan koneella EI-FHA. Norwegian vaihtoi konetta lennolle D85621. Lento tehtiin koneella EI-FHM, joka lennätettiin salamaniskun saaneen EI-FHA:n tilalle Oulusta.